Liderul PNL Constanța, reacție la declarațiile lui Ciolacu: „Să spui că la Constanța nu sunt investiții europene e ca și cum ai spune că la Buzău nu sunt covrigi”
Președintele PNL Constanța, Bogdan Huțucă, a reacționat, sâmbătă, după ce liderul PSD, premierul Marcel Ciolacu, a criticat conducerea liberală a Primăriei Constanţa și a Consiliului Județean Constanța, pentru lipsa investițiilor. „Să spui că la Constanța nu sunt investiții este ca și cum ai spune că la Buzău nu sunt covrigi”, a declarat Bogdan Huțucă.
„Peste 120 de milioane de euro fonduri europene absorbite deja, în numai 3 ani și un total de 700 de milioane de euro finanțări semnate, numai pe municipiu. Dezvoltarea este fără precedent și depășește cele mai multe dintre municipiile și regiunile țării”, a subliniat președintele filialei liberale Constanța, citat într-un comunicat de presă.
Acesta mai afirmă că „perioada supremației PSD în Constanța este de tristă amintire”.
„În perioada 2016-2020 au absorbit mai puțin de 5 milioane de euro fonduri europene. O rușine națională. Administrația liberală condusă de Vergil Chițac a rezolvat termia, infrastructura, transportul public electric, modernizarea și dotarea școlilor, reabilitarea parcurilor, toate cu fonduri europene”, a susținut Bogdan Huțucă.
”Este greu de crezut că aceste lucruri nu se cunosc la nivel guvernamental. Tocmai de aceea mi se pare ușor îngrijorător să auzim o detașare totală, chiar și în campanie, față de actul de guvernământ”, a mai afirmat președintele PNL Constanța.
Premierul Marcel Ciolacu, preşedinte al PSD, a criticat conducerea liberală a Primăriei Constanţa, susţinând că performanţa administrativă, investiţiile şi accesarea de fonduri europene „lipsesc cu desăvârşire în municipiu”, transmite Agerpres.
„Niciodată administraţia locală sau preşedintele consiliului judeţean nu m-au sunat nici pe mine, nici pe domnul Grindeanu să afle sau să aibă curiozitatea care este planul Guvernului României pentru zonă şi portul Constanţa”, a adăugat Marcel Ciolacu, sâmbătă, la Constanţa, în discursul său de la lansarea candidaţilor social democraţi din judeţ.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank